**Doar un click te desparte de tine**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*sanctuarul nu-ți aparține doar ție\*

când crezi că știi totul și aerul numai ție

ți se cuvine

dă click și treci mai departe

omenescului nu-i pune grila puterii cancerigenă

dincolo de ușă ca o grădină rebelă

viața explodează fără procură în seve florale

pentru buncăre de gheață sunt destule planete în galaxie

marțian să-ți respire plămânii doar ție

în lut efemer eu voi rămâne să mestec năut cu agora

înroșindu-mi fierbinte artera

dacă buricul te doare

și-ți spune că doar pentru el e loc pe planetă

dă click și treci mai departe

galaxia e mare și-o junglă de fiare oriunde poți decupa în vertebră

infernului ce-l porți ca pe-o hlamidă pe umeri

nu-i trebuie gaică

un loc în loja centrală rezervă pactul cu întunericul

înfometați de milenii

toți prădătorii așteaptă să muște o halcă din tine

tu cel care veșnic

(ca pe-o coroană în frunte)

rece aprinzi însetarea de sânge

ai grijă

abatoarele lumii te-așteaptă cu satârele ascuțite

cu zăbrelită privire de cobori trepte-n genune

te vei vedea

tăietor și tăiat în aceeași pupilă

și rugul din pleoapă va irumpe cu vulturi albaștri în cerul

din piele

un strop de conștiință de mai freamătă în tine

vei da click și mai departe vei trece

răsfoind în smerenii

filele clipei

doar să vrei măștile groazei pot fi spulberate

sub ploaie de curcubeie

omule ce-ai uitat din demult cum te cheamă

deși carnea fierbe-n ecouri

cu puterea supremă a luminii din tine

dă click

și urcă pe treapta iubirii